**\_\_. tétel: A tömegkommunikáció jellemzői, funkciói, megjelenési formái**

A sajtó nem csak azt befolyásolja, hogy mit gondolunk a világról, hanem azt is, hogy hogyan beszélünk. A sajtóban használt nyelv és divatos kifejezések gyorsan terjednek, és széles tömegek érik el ezeket a médiumokat.

 A sajtóban többféle műfajjal találkozhatunk. Ezek egy része tényközlő, tájékoztató jellegű, és vannak véleményközlő cikkek is.

**A tömegkommunikáció funkciói**: 1. információs, 2. szórakoztató, 3. rábeszélő, 4. kultúraközvetítő

 **A tényközlő műfajok**

 **A hír**

 Hírnek az olyan aktuális újdonságot tartalmazó információkat nevezzük, ami sokakat érdekelhet és sokak életében változást hozhat. A hír a leglényegesebb információkra szorítkozik: mi történt? kivel történt? mikor történt? hol történt? miért történt? hogyan történt. Az objektivitásra törekszik, nem fűz kommentárt vagy véleményt a hírekhez.

**Hírmagyarázat**

 A hír hátterét bemutató rövid tájékoztatás, amely az olvasók számára bemutatja az előzményeket és azokat a fontos információkat, amelyek segítségével könnyebb megérteni az esemény összefüggéseit.

**A tudósítás**

 A hírhez hasonló, de nem személytelen, az újságíró hitelesíti az általa továbbított hírt. Az újságíró az esemény helyszínéről tudósít, azonban itt is az objektivitásra kell törekedni.

 **Az interjú**

 Az újságíró és az interjúalany közötti párbeszéd, melyből az olvasó/hallgató fontos információkhoz juthat.

 **A riport**

 A riport megpróbálja valósághűen visszaadni az eseményeket. A riporter aktív részese az eseményeknek, a személyesség különbözteti meg a többi hírközlő műfajtól.

**Véleményközlő műfajok**

 **Kommentár, vezércikk**

 Itt az újságíró egy adott témáról állást foglal, megvilágítja annak fontosságát. A tények és az adatok között összefüggést keres. Az érvelés eszközeivel bizonyítja igazságát, és világos következtetést von le.

 A vezércikk a médium álláspontját tartalmazza, ezért gyakran nem tartalmaz aláírást. Sokszor több cikk is foglalkozik az adott médiumban a vezércikk témájával. A z újságok címoldalán szokott szerepelni.

 **Kritika**

 Bírálat. Egy művészeti alkotásról szóló vélemény. Nem lehet burkolt reklám, egyaránt elvárás a szakmai minőség, és az igényes nyelvezet.

 **Esszé**

 A tudományos értekezéshez hasonló, ám ebben megjelenik az író személyisége, stílusa is. A nagyközönséghez szól, gyakran irodalmi igényességű.

Feladatok:

„A magyar naiv művészek kecskeméti múzeumának gyűjteményéből nyílt kiállítás csütörtökön Zalaegerszegen a művelődési központban. Az érdeklődők november 16-áig csaknem 40 festményt és 10 fából készült szobrot láthatnak, amelyek többsége a hajdani paraszti életet idézi fel.”

**A cikk segítségével mutasd be a hír műfaj sajátosságait!**

*A hír a leglényegesebb információkra szorítkozik:*

*mi? magyar naiv művészek kiállítása, 40 festmény, 10 szobor*

*mikor? a cikk megjelenését követő csütörtöktől november 16-áig*

*hol? Zalaegerszeg művelődési központjában*

 *Az objektivitásra törekszik, nem fűz kommentárt vagy véleményt a hírekhez.*